Kvótaleysi framundan þegar vertíðin er að ná hámarki Gísli Marteinsson á Glaði SH var glaður í bragði þegar ljósmyndari Skessuhorns hitti hann á bryggjunni í Ólafsvík í gær . Gísli var að landa fimm tonnum af vænum þorski . “ Ég get ekki annað en verið glaður í bragði . Þetta er bara ævintýri , fiskur út um allt , ” sagði hann . Vertíðin hefur verið mjög góð hjá bátum í Snæfellsbæ að undanförnu . Dragnótarbátarnir eru farnir að fá góðan afla af ýsu og þorski , þetta 12 - 17 tonn eftir daginn , en það hefur verið frekar rólegt hjá þeim síðan í haust á meðan að línu - og netabátarnir voru að fá fínan afla . Að þorskurinn og ýsan séu byrjuð að ganga á grunnið þýðir bara eitt að vertíðin er byrjuð fyrir alvöru og þá er það stóra spurninginn hversu lengi halda bátarnir út því kvótastaðan á þeim mörgum er ekki góð og dugar engan veginn ef fiskur fer að flæða um allan Breiðarfjörðinn . Nú er lítinn kvóta að fá í leigu og nánast glórulaust hvort heldur sem er þar sem leiguverðið er í skýjunum .